Bya MOSES LEMISA
POLIISI ekutte omusuubuzi Guard Tulyazeyo ow’omu Magulu zooni e Kawempe ng’alina supamaketi eziwerako eziwandiikiddwako People’s Super Market mu bitundu ebyenjawulo okuli Mpereerwe, Kyebando n’awalala.
Kigambibwa nti yandiba ng’alina ky’amanyi ku by’okuyiira mukyala we, Peace Birungi asidi.
Tulyazeyo yayitibwa ku Poliisi ya CPS ku Lwokubiri nga bagenda okumukunya ku nsonga ya mukyala we okuyiirwa asidi kyokka kyamubuukako okumulagira aggyemu engatto ne bamuggalira.
Abazigu baateega Birungi bwe yali ava ku mulimu e Mpereerwe ku supamaketi ye, eya People’s Super Market ng’eno yagikola bamaze okufunamu obutakkaanya ne bba, ne bamuyiira aside.
Mu kiseera kino Birungi ali mu ddwaaliro lya Case Clinic nga feesi yonna baagisabise ng’eyidde nnyo.
Omu ku mikwano gya Birungi bakira ayitibwa maama Frank yategeezezza nti asidi baamumuyiira ku nkomerero y’omwezi oguwedde ekiro ng’atuuse awaka era baamuwulira akuba nduulu ne bafuna bodaboda ne bamutwala mu ddwaaliro lya Mpereerwe Medical Centre oluvannyuma ne bamutwala e Mulago ng’eno gye yaggyiddwa n’atwalibwa ku Case Clinic.
Omugagga yeewozaako
Tulyazeyo nga tannakwatibwa yategeeza Bukedde nti nga June 27 lwe baayiira Birungi asidi yali Rukungiri ng’eno gye baamukubira essimu ne bamubuulira nga mukyala we bwe bamuyiiridde asidi era yagenda okutuuka nga bamaze okumutwala mu ddwaaliro.
Wabula Tulyazeyo omusango aguteeka ku b’akaayana nabo ku nsonga z’ettaka lye yagula ku Joseph Ssebugenyi e Mpereerwe nti bandiba nga be babadde mu lukwe lw’okuyiira mukyala we asidi.
Yagambye nti ettaka lino kati giweze emyaka ebiri bukya aligula naye abaana ba Ssebugenyi baamufuukira ekizibu nga bazze bamuwakanya okuzimbawo wadde nga kati abadde azimbyewo ebbaala eyitibwa Heritage.
Wabula abaana ba Ssebugenyi baategeezza ku ssimu nti bbo eby’okuyiira Birungi asidi tebabimanyiiko.
obutakkaanya kwe buva.
Wabula abatuuze abaatidde okwatuukiriza amannya gaabwe baategeezezza nti poliisi yabadde ekoze nsobi obutakwata Tulyazeyo kuba baludde nga bayomba ng’omukyala ayombesa bba okuba omwenzi ew’ebbaluwa era amulumiriza okuganza abakozi ba supamaketi.
Baayongeddeko nti abafumbo bano wadde babadde basula mu kikomera kimu, naye baludde nga balina obutakkaanya ekyavaako Birungi okusula mu nju eyiye nga ne bba asula walala.
Laba wano enjega eno gyeyatandikira
Muk'omugagga ateegeddwa ku geeti n'ayiirwa asidi
Ekikomera kirimu enju ssatu. Baayongeddeko nti wadde Tulyazeyo muggaga, abadde tamukkiriza kulinnya mu mmotoka ze era Birungi abadde atambulira ku bodaboda na takisi.
Oluvannyuma lw’okufuna obutakkaanya kigambibwa nti omukyala yeeyawula ku bba n’akola Super Market ye kyokka nayo yagituuma People’s Ssupamaketi ng’eno eri ku mukono ogwa kkono e Mpereerwe ate eya bba eri ku gwa ddyo nga kino nakyo kibadde kiruma nnyo Tulyazeyo kuba bakasitoma abasinga babadde beeyunira wa mukyala we.
sot_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn